Неру Жавахарлал
Неру Жавахарлал (14. 11. 1889, Индия, Аллахабад – 27. 5. 1964, Дели) – Индиянын саясий жана мамлекеттик ишмери. 1947-жылдан Индия Республикасынын премьер-министри жана тышкы иштер министри. Улуттук-боштондук үчүн күрөштө М. К. Ганди менен бирге Индия улуттук конгрессинин (ИУК) жетекчилеринин бири. Харроудагы мектепти жана Кембриж (Улуу Британия) университетин бүткөн. 1912-жылыИУКка кирип, 1918-жылдан ИУКтун жалпы индиялык комитетинде жетекчи кызматта, 1929–30-, 1930–37-, 1940-, 1951–54-жылы ИУКтун төрагасы болгон. Англиялык колониячыларга каршы үгүт жүргүзгөндүгү үчүн камалып, түрмөдө олтурган. Неру «Жаңы Индияны куруучу» улуттук жетекчи катары тарыхка кирген. 1938-жылдан Улуттук пландоо комитетин (ИУКтун органы) жетектеген. Ал келечектеги көз карандысыз Индиянын экономикасын куруу программасын, өлкөнүн ички-тышкы саясатынын негизги принциптерин («Неру багытын») иштеп чыгууга жанажүзөгө ашырууга жетекчилик кылган. Неру өкмөтү тышкы саясатында тынчтыкты, эл аралык кызматташтыкты жактап, согуш коркунучуна, неоколониализм менен расизмге каршы чыккан. 
Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7